कर्नाटक की शंख-ध्वनि से 2019 की गूंज न आ रही होती तो हमारे प्रधानमंत्री नरेंद्र भाई दामोदर दास मोदी वहां 17 रैलियां करने की ज़हमत नहीं उठाते, भारतीय जनता पार्टी के अध्यक्ष अमित भाई अनिल चंद्र शाह टेलीविजन के परदों और अख़बारों के पन्नों को अपने इंटरव्यू से पाटने में दिन-रात एक नहीं करते, सोनिया गांधी चुनावी सभाओं से दूरी का दो साल पहले लिया गया अपना व्रत न तोड़तीं और कांग्रेस के अध्यक्ष राहुल गांधी खेत की गुड़ाई में अपना सर्वस्व न लगा देते। यह सब कर्नाटक के लिए नहीं हुआ। यह 2019 के लिए हुआ। कर्नाटक के अंकगणित में अगले लोकसभा चुनाव का बीजगणित छिपा है। इसलिए वहां के विधानसभा चुनाव के अंतिम दौर में नरेंद्र भाई और अमित भाई की देह-भाषा अजीबोगरीब होती हमने देखी। उनकी ज़ुबानें आग उगल रही थीं, मगर चेहरों पर चिंता और तनाव था। उनके हाथ हमलावरी-मुद्रा में उठरहे थे, मगर माथे पर सलवटें थीं। उनका आत्मविश्वास आसमान छूता लगता था, मगर वे अपने दांत पीस रहे थे।